section_heading: Radnja
paragraph_text: Dana 23. srpnja 1967. policija Detroita obavila je raciju u klubu bez radne dozvole, a u kojem se slavio povratak Afroameričkih ratnih veterana iz Vijetnama. Tijekom uhićenja osumnjičenih, na ulicama se formira skupina ljudi koji započnu bacati kamenje prema policajcima, a uskoro se incident razvije u prave nerede kada okupljeni ljudi na ulicama počnu provaljivati u dućane i paliti požare. Budući da gradske vlasti, izabrani predstavnici pa čak i službe za hitne intervencije ne uspijevaju dovesti grad u red, guverner George W. Romney odobrava ulazak nacionalne garde države Michigan te vojnih padobranaca ulazak u Detroit kako bi pružili svoju pomoć. Drugog dana nereda, dvojica policajaca naganjaju mladog pljačkaša koji bježi od njih. Jedan od policajaca, Philip Krauss, smrtno ga rani pucajući mu u leđa (premda je policiji naređeno da ne puca u pljačkaše osim u samoobrani), ali ostaje na dužnosti premda su njegovi nadređeni upoznati sa situacijom.